b'\n_START_ARTICLE_\nFoli Ber\xc5\xbeer baras\n_START_SECTION_\nApie paveiksl\xc4\x85\n_START_PARAGRAPH_\nPaveiksl\xc4\x85 \xe2\x80\x9eFoli Ber\xc5\xbeer baras\xe2\x80\x9c Eduaras Man\xc4\x97 suk\xc5\xabr\xc4\x97 1882\xc2\xa0m. Tai buvo ambicingiausias ir reik\xc5\xa1mingiausias jo v\xc4\x97lyv\xc5\xb3j\xc5\xb3 gyvenimo met\xc5\xb3 k\xc5\xabrinys (dailininkas mir\xc4\x97 po 1 met\xc5\xb3), pademonstruotas 1882\xc2\xa0m. Pary\xc5\xbeiaus Salone. Paveiksle pavaizduotas populiarios Pary\xc5\xbeiaus pasilinksminimo \xc4\xafstaigos interjeras su aptarnaujan\xc4\x8dia baro mergina centre. Baro vidus su lankytojais pavaizduotas atsispindintis u\xc5\xbe baro merginos esan\xc4\x8diame dideliame veidrodyje. Foli Ber\xc5\xbeer bare (kabarete) vykdavo artist\xc5\xb3 pasirodymai, koncertai ir kitokios pramogos. \xc5\xa0io baro aptarnaujan\xc4\x8dios merginos vie\xc5\xa1\xc4\x85ja nuomone buvo laikomos prostitut\xc4\x97mis. Baro mergina pavaizduota bendraujanti su veidrod\xc5\xbeio atspindyje matomu lankytoju vyru, kuriam pozavo E. Man\xc4\x97 draugas, menininkas Gastonas Latu\xc5\xa1as. Baro merginos modelis yra i\xc5\xa1 tikro Foli Ber\xc5\xbeer bare dirbusi mergina vardu Suzon. Jos atspindis veidrodyje i\xc5\xa1 nugaros su klientu yra pavaizduotas per toli de\xc5\xa1in\xc4\x97je \xe2\x88\x92 tarsi atsietas nuo pagrindin\xc4\x97s veik\xc4\x97jos. Vaizduodamas prie\xc5\xa1 baro mergin\xc4\x85 i\xc5\xa1d\xc4\x97liotus \xc5\xa1ampano butelius, g\xc4\x97li\xc5\xb3 ir vaisi\xc5\xb3 vazas dailininkas nutap\xc4\x97 savoti\xc5\xa1k\xc4\x85 natiurmort\xc4\x85 paveiksle._NEWLINE_Foli Ber\xc5\xbeer baro mergina tarsi pasin\xc4\x97rusi \xc4\xaf savo mintis, realiai nedalyvaujanti pokalbyje su klientu. Jos veido i\xc5\xa1rai\xc5\xa1ka \xc5\xa1iek tiek li\xc5\xabdnoka, be didelio psichologinio vaizdavimo, beveik bereik\xc5\xa1m\xc4\x97 \xe2\x88\x92 bruo\xc5\xbeai, b\xc5\xabdingi beveik visiems E. Man\xc4\x97 paveiksl\xc5\xb3 veik\xc4\x97jams. Paveiksle meistri\xc5\xa1kai vaizduojami dirbtin\xc4\x97s elektros \xc5\xa1viesos efektai, stiklo \xc5\xbe\xc4\x97r\xc4\x97jimas, ta\xc4\x8diau objekt\xc5\xb3 \xc5\xa1e\xc5\xa1\xc4\x97liai menkai i\xc5\xa1reik\xc5\xa1ti \xe2\x88\x92 tai dar vienas b\xc5\xabdingas E. Man\xc4\x97 dail\xc4\x97s bruo\xc5\xbeas. Stilisti\xc5\xa1kai paveiksle E. Man\xc4\x97 vienijo realistin\xc4\xaf vaizdavim\xc4\x85 su impresionistin\xc4\x97s dail\xc4\x97s bruo\xc5\xbeais, i\xc5\xa1moktais i\xc5\xa1 jo jaunesni\xc5\xb3 koleg\xc5\xb3 (K. Mon\xc4\x97, O. Renuaro ir kit\xc5\xb3). \xe2\x80\x9eFoli Ber\xc5\xbeer baras\xe2\x80\x9c eksponuojamas Kurto instituto galerijoje Londone. Paveikslo paruo\xc5\xa1iamoji versija 2015\xc2\xa0m. vie\xc5\xa1o aukciono metu buvo parduota u\xc5\xbe beveik 17 mln. svar\xc5\xb3 sterling\xc5\xb3.'